

	Anexa la HCL nr.........din...............

REGULI ŞI MĂSURI SPECIFICE
DE APARARE IMPOTRIVA INCENDIILOR CORELATE
CU NIVELUL SI NATURA RISCURILOR LOCALE


DISPOZIŢII GENERALE PRIVIND
APĂRAREA ÎMPOTRIVA INCENDIILOR

Art.1. Prezentele norme şi dispoziţii stabilesc reguli, recomandări şi măsuri ce trebuie avute în vedere pentru apărarea împotriva incendiilor. Persoanele fizice şi juridice sunt obligate să respecte reglementările tehnice şi dispoziţiile de apărare împotriva incendiilor şi să nu primejduiască, prin deciziile şi faptele lor, viaţa, bunurile şi mediul. Totodată, prezentele reglementări sunt aplicabile corespunzător pentru bunurile ce aparţin domeniului privat al localității care, după caz, sunt date în administrare, concesionate sau închiriate .
Art.2. Apărarea împotriva incendiilor, apărarea vieţii oamenilor, a bunurilor şi a mediului, constituie, conform legii, o problemă de interes public la care trebuie să participe autorităţile administraţiei publice, persoanele fizice şi juridice de pe teritoriul municipiului, precum şi celelalte persoane juridice şi fizice, care desfăşoară activităţi ori se află în tranzit, după caz, în localitate. 
Art.3. Prezentele reglementări au la bază normele generale şi dispoziţiile generale elaborate la nivel naţional şi se aplică cumulativ cu celelalte acte normative din domeniul prevenirii şi stingerii incendiilor.

OBLIGAŢII GENERALE PRIVIND
APĂRAREA ÎMPOTRIVA INCENDIILOR
Art.4. Persoanele juridice şi cele fizice răspund, potrivit legii, de toate efectele nocive ale incendiilor, care decurg din existenţa sau utilizarea construcţiilor, echipamentelor, utilajelor şi instalaţiilor tehnologice, pe care le deţin sau le administrează, de activitatea desfăşurată sau în legătură cu aceasta, de produsele pe care le folosesc, le prelucrează, le furnizează, le transportă, le stochează sau le comercializează.
Art.5. Persoanele fizice şi juridice sunt obligate să respecte în orice împrejurare normele de prevenire şi stingere a incendiilor şi să nu primejduiască prin deciziile şi faptele lor viaţa, bunurile şi mediul. Orice persoană care observă un incendiu are obligaţia de a anunţa prin orice mijloc pompierii, primarul sau poliţia, după caz, şi să ia măsuri, după posibilităţile sale, pentru limitarea şi stingerea incendiului. În caz de incendiu, orice persoană are obligaţia de a acorda ajutor, când şi cât este raţional posibil, semenilor aflaţi în pericol sau dificultate, din proprie iniţiativă sau la solicitarea victimei, a autorităţilor administraţiei publice sau a reprezentanţilor acestora, precum şi a pompierilor. În cazul incendiilor produse la păduri, la plantaţii şi la culturi agricole, orice persoană aflată în apropiere, are obligaţia să intervină cu mijloacele de care dispune, fără a fi solicitată.
Art.6. Persoanele fizice şi juridice care deţin cu orice titlu terenuri, construcţii sau instalaţii tehnologice au obligaţia de a permite accesul pompierilor şi persoanelor care acordă ajutor, precum şi utilizarea apei, materialelor şi mijloacelor proprii pentru operaţiuni de salvare, de stingere şi de limitare a efectelor incendiilor produse la bunurile lor ori ale altor personae. În cazurile prevăzute de lege, pentru limitarea propagării incendiilor şi evitarea producerii unui dezastru, persoanele menţionate mai sus  trebuie să accepte şi alte măsuri stabilite de conducătorul intervenţiei, cum sunt: degajarea terenurilor, demolarea unei construcţii sau a unei părţi din construcţie, oprirea temporară a activităţii, evacuarea din zona periclitată, după caz. Deţinătorii şi utilizatorii de construcţii, ori de instalaţii şi echipamente tehnologice de producţie au obligaţia să conlucreze cu autorităţile administraţiei publice şi cu organele de specialitate ale acestora în organizarea, asigurarea, pregătirea şi punerea în aplicare a planului de intervenţie în caz de urgenţă publică de incendiu. Pentru limitarea propagării şi stingerea incendiilor, precum şi pentru limitarea şi înlăturarea efectelor acestora, consiliul local şi persoanele juridice prevăzute mai sus au obligaţia să colaboreze între ele, contribuind cu forţe şi mijloace, pe bază de reciprocitate sau contra unei plăţi. Organizarea acţiunilor de colaborare şi procedurile necesare se stabilesc prin convenţii încheiate între părţi, se prevăd în planurile de intervenţie ale fiecărui participant la convenţie şi se comunică inspectoratului pentru situaţii de urgenţă.
Art.7.  La încheierea contractelor de societate, de concesionare, de închiriere, de antrepriză sau de asociere, părţile sunt obligate să consemneze în actele respective răspunderile ce le revin privind asigurarea apărării împotriva incendiilor.

REGULI ŞI MĂSURI DE APARARE IMPOTRIVA INCENDIILOR
LA CONSTRUCŢII ADMINISTRATIVE
Art.8.  La proiectarea, executarea şi exploatarea construcţiilor administrative şi a instalaţiilor utilitare aferente (de alimentare cu apă, cu energie electrică, cu gaze, de încălzire, de ventilare, de
paratrăznet etc.) se vor respecta normativele, standardele, prescripţiile tehnice şi alte instrucţiuni învigoare, privind prevenirea şi stingerea incendiilor;
Art.9.  Construcţiile independente, grupate sau comasate, potrivit reglementărilor tehnice, se amplasează la distanţe de siguranţă faţă de vecinătăţi sau se compartimentează astfel încât, în caz de incendiu, să nu pună în pericol alte construcţii, compartimente de incendiu, instalaţii sau vecinătăţi.
Art.10.  Construcţiile supraterane civile (publice), de producţie, sau de depozitare se amplasează astfel încât să nu permită propagarea incendiilor o perioadă de timp normată sau, în cazul prăbuşirii să nu afecteze obiectivele învecinate, respectându-se distanţele minime de siguranţă.
Art.11.  Instalaţiile şi sistemele de încălzire, coşurile de fum se execută şi izolează faţă de elementele combustibile ale construcţiilor, conform reglementărilor tehnice în domeniu, astfel încât să nu conducă la incendii datorită transmiterii căldurii sau a scăpărilor de gaze fierbinţi, flăcări, scântei etc
Art.12. Finisajele pe căile de evacuare a persoanelor trebuie să fie, de regulă, incombustibile, la placarea cu materiale combustibile a pereţilor se vor lua măsuri corespunzătoare de protecţie, cumsunt: tratarea cu substanţe ignifuge, întreruperi locale ale continuităţii materialelor combustibile, prevederea instalaţiilor automate de stingere etc., în conformitate cu prevederile reglementărilor tehnice.
Art.13. În casele de scări de evacuare nu vor fi amenajate spaţii de lucru, de depozitare ori cu alte destinaţii şi nu vor fi introduse conducte de gaze naturale pentru utilizări tehnologice, conducte pentru lichide combustibile sau tuburi colectoare de gunoi sau alte materiale.
Art.14. Traseele căilor de evacuare trebuie marcate cu indicatoare conform reglementărilor tehnice.
Art.15. În funcţie de riscurile de incendiu, de condiţiile de propagare a incendiilor, de categoria de importanţă a construcţiilor, de importanţa şi de valoarea acestora, precum şi de posibilităţile reale de evacuare, alarmare, alertare şi de acţionare a forţelor de intervenţie, în scopul realizării siguranţei la foc a utilizatorilor, se prevăd instalaţii de detectare, de semnalizare, de iluminat de siguranţă şi instalaţii de stingere a incendiilor, precum şi alte instalaţii şi echipamente de p.s.i., potrivit reglementărilor de specialitate.
Art.16 Pentru asigurarea condiţiilor de acces, intervenţie şi salvare în caz de incendiu, la
construcţii şi instalaţii se prevăd şi menţin în permanenţă libere, practicabile şi curate, căi de circulaţie (drumuri) corespunzător amenajate pentru accesul utilajelor şi autospecialelor de intervenţie ale pompierilor.
Art.17. Clădirile civile (publice) se dotează cu stingătoare, asigurând un stingător portativ cu pulbere conform normelor în vigoare, dar minim 2 stingătoare pe fiecare nivel de clădire.

REGULI ŞI MĂSURI DE APARARE IMPOTRIVA INCENDIILOR LA
CONSTRUCŢII DE LOCUIT ŞI ANEXE ALE ACESTORA

INSTALAŢII DE ÎNCĂLZIRE CENTRALĂ
Art.18. Instalaţiile de încălzire centrală se pot amplasa în ansamblul unei clădiri sau în clădiri independente ori alipite acestora, în conformitate cu prevederile normativelor tehnice specific. Proiectarea, executarea şi exploatarea instalaţiilor de încălzire centrală se vor face în conformitate cu prevederile normativului specific din domeniu, respectiv a prescripţiilor date de producător, pentru fiecare instalaţie în parte.
Art.19. Coşurile şi canalele de fum se realizează din materiale incombustibile rezistente la foc şi la acţiunea corozivă a fumului şi gazelor de ardere; acestea vor fi izolate corespunzător faţă de elementele combustibile ale pereţilor, planşeelor sau acoperişurilor.
Art.20. Coşurile sau canalele de fum de la instalaţiile de încăzire ale unor construcţii aflate la distanţe mai mici decât distanţele de siguranţă, în raport cu construcţiile sau amenajările învecinate care au acoperişuri combustibile, vor fi prevăzute cu dispozitive pentru prevenirea degajării şi împrăştierii scânteilor şi particulelor aprinse.
Art.21. Pe timpul exploatării instalaţiilor se interzice:
a) depozitarea în centrala (minicentrala) termică a unor obiecte sau materiale ce nu au legătură cu exploatarea acesteia;
b) neechiparea centralei cu aparate de măsură şi control a temperaturii, presiunii din cazan şi conducte, indicatoare de nivel pentru combustibil, supape de siguranţă sau nefuncţionarea acestor aparate;
c) neizolarea corespunzătoare a coşurilor de evacuare a fumului faţă de materialele combustibile;
d) depozitarea combustibilului în interiorul centralei (cu excepţia combustibilului din rezervorul de consum zilnic, la centralele pe combustibil lichid).
Art.22 . Punerea în funcţiune a injectoarelor de combustibil lichid sau a arzătoarelor cu combustibil gazos se va face cu respectarea strictă a regulilor de aprindere, după cum urmează:
a) verificarea instalaţiei şi echipamentelor în vederea depistării eventualelor scurgeri sau scăpări de combustibil;
b) ventilarea focarelor şi canalelor de evacuare a gazelor înainte de punerea în funcţiune, timp de 10 minute;
c) la aprindere se  va respecta principiul “gaz pe flacără” şi se va folosi un mijloc de aprindere
corespunzător.
Art.23. Sub injectoarele de combustibil lichid, în faţa focarelor, vor fi prevăzute tăvi metalice umplute cu nisip, pentru colectarea eventualelor scurgeri.
Art.24.  Centralele termice pe combustibil gazos vor fi puse în funcţiune numai după verificarea
arzătoarelor şi controlul presiunii în conducta de gaze;
Art.25.  Pentru asigurarea închiderii, circuitul de alimentare al arzătorului va fi prevăzut cu două ventile montate în serie, din care unul cu acţiune manuală, marcându-se vizibil poziţia “închis” sau “deschis”.


MIJLOACE DE ÎNCĂLZIRE CU ACUMULARE
ŞI FĂRĂ ACUMULARE DE CĂLDURĂ
Art.26. La exploatarea sobelor cu acumulare sau fără acumulare de căldură se vor respecta
următoarele reguli:
a) în faţa focarelor nu se vor amplasa materiale combustibile la mai puţin de 1,25 m;
b) depozitarea sau amplasarea materialelor combustibile se face la distanţa de minim 1 m faţă de sobele fără acumulare de căldură şi 0,5 m la sobele cu acumulare de căldură;
c) în faţa uşiţei de alimentare, pardoseala combustibilă se protejează cu o bucată de tablămetalică, având dimensiunea 70x50 cm;
d) înainte de utilizare şi periodic, sobele de încălzit şi coşurile de fum vor fi verificate pentru depistarea eventualelor fisuri, crăpături, înfundări sau alte nereguli;
e) în timpul funcţionării sobelor, uşiţele focarului şi cenuşarului vor fi menţinute închise şi zăvorâte;
f) cenuşa se va evacua periodic într-un loc stabilit şi amenajat în acest scop (groapă), numai după ce se vor stinge resturile de jar cu apă; locul special amenajat se va afla la o distanţă de 25-30 m faţă de depozitele de furaje sau de construcţii şi alte amenajări 'ce au în componenţă elemente de construcţie combustibile;
g) coşurile de fum vor fi tencuite la exterior, pe porţiunea cuprinsă în podul clădirii, asigurându-se o izolare corespunzătoare a coşurile faţă de materialele combustibile ale elementelor de construcţie; la traversarea plafoanelor sau acoperişurilor care conţin elemente combustibile se va asigura o distanţă de minim 15 cm între coşul de fum şi materialele combustibile; înălţimea coşului de fum, precum şi alte dimensiuni constructive de poziţionare ale acestora, sunt prevăzute în normativele tehnice specifice; spaţiul podului traversat de coşuri de fum nu se utilizează, de regulă, ca spaţiu de depozitare a materialelor combustibile, iar amplasarea unor materiale sau obiecte combustibile la mai puţin de 1m de coşul de fum e strict interzisă.
h) Uşiţele sau locaşurile speciale prin care se curăţă de funingine coşurile şi sobele trebuie închise sau astupate ermetic după terminarea operaţiunii de curăţire, orice defecţiune putând conduce la pătrunderea scânteilor sau particulelor aprinse în spaţiile din jur;
i) coşurile de fum şi sobele care funcţionează cu combustibil solid se vor curăţa de funingine o dată la trei luni, iar în cazul funcţionării cu combustibil lichid sau gazos se vor curăţa o dată la patru, respective la şase luni.
Art.27. Pe timpul exploatării sobelor, se interzice:
a) uscarea sau aşezarea pe sobe a hainelor sau altor obiecte combustibile;
b) folosirea lemnelor mai lungi decât vatra focarului;
c) utilizarea sobelor fără uşiţe la focare şi cenuşare, sau cu uşiţele defecte;
d) aprinderea focului cu benzină, sau alte lichide inflamabile;
e) lăsarea nesupravegheată a focului;
f) lăsarea copiilor fără supraveghere în încăperi cu sobe în funcţiune;
g) supraîncălzirea sobelor în timpul exploatării.
Art.28. La sobele fără acumulare de căldură se vor respecta în plus următoarele reguli:
a) amplasarea sobelor de metal, fără o protecţie corespunzătoare pe pardoseala de scândură este interzisă;
b) la sobele cu înălţimea picioarele de minim 25 cm, pardoseala combustibilă de sub aceasta se protejează printrun strat izolator de cărămidă plină, având grosimea de 5 cm, iar acest postament trebuie să depăşească perimetrul sobei cu 25 cm, iar în faţa focarului cu 50 cm;
c) când sobele au picioare mai scurte de 25 cm, stratul izolator se va realiza astfel: pe o folie (bucată) de azbest de minim 0,5 cm şi una din tablă metalică, cu o grosime de 0,3 cm, se amplasează patru rânduri de cărămidă (pe lat) cu mortar şi argilă.
Art.29. La sobele cu acumulare de căldură se vor mai avea în vedere şi următoarele reguli:
a) tavanele combustibile se vor proteja prin tencuire sau acoperire cu un strat de azbest şi tablă, ce va depăşi perimetrul sobei cu cel puţin 15 cm;
b) atunci când pereţii încăperilor sunt executaţi din materiale combustibile, porţiunea de perete de lângă sobă se va face din zidărie, depăşindu-se marginile sobei cu 50 cm pe toate direcţiile.
Art.30. La utilizarea gazelor naturale, drept combustibil se vor respecta următoarele reguli:
a) verificarea periodică şi menţinerea în bună stare de funcţionare a instalaţiilor (conducte, robinete, arzătoare etc);
b) când se constată prezenţa gazelor într-o încăpere se va proceda de îndată la aerisirea acesteia; aprinderea focului se va face numai după înlăturarea cauzelor care au determinat scăpările de gaze;
c) aprinderea focului se va face prin utilizarea unui mijloc corespunzător (torţă, aprinzător etc.) cu respectarea principiului “gaz pe flacără”;
d) atât la aprinderea focului, cât şi la stingere, gazele vor fi deschise şi respectiv închise mai întâi de la robinetul principal şi după aceea de la robinetul arzătorului;
e) se vor respecta cu stricteţe instrucţiunile generale de folosire a gazelor precum şi instrucţiunile specifice de funcţionare a aparatelor supuse exploatării.

INSTALAŢII ELECTRICE ŞI DE PARATRĂSNET
Art.31. Tablourile electrice se vor amplasa în zone uşor accesibile personalului de specialitate pentru întreţinere şi în locuri ferite de deteriorări mecanice; în apropierea tablourilor electrice nu este admisă depozitarea materialelor şi substanţelor combustibile;
Art.32. Tablourile electrice şi celelalte aparate şi echipamente electrice individuale amplasate în încăperivor fi prevăzute cu carcase de protecţie;
Art.33. Montarea cablurilor, echipamentelor (prize, întrerupătoare etc.) şi a tablourilor electrice direct pe elemente combustibile ale construcţiilor nu este admisă;
Art.34. Folosirea instalaţiilor electrice provizorii nu este admisă decât în situaţii speciale, accidentale, strict necesare şi temporare, cu acordul şi cu luarea măsurilor suplimentare corespunzătoare, stabilite de organele competente, abilitate în acest sens;
Art.35.  Corpurile de iluminat nu se vor suspenda direct de conductoarele care le alimentează, ele se vor fixa pe plafon cu cârlige sau de perete prin console;
Art.36.  Întreruperea şi restabilirea circuitelor trebuie executate numai prin intermediul întrerupătoarelor şi a comutatoarelor;
Art.37.  Folosirea instalaţiei cu defecţiuni sau improvizaţii (conductori neizolaţi, prize sau întrerupătoare defecte, doze de ramificaţie fără capace de protecţie etc.) nu este admisă;
Art.38.  Folosirea siguranţelor supradimensionate la tablourile de distribuţie, sau a dispozitivelor, echipamentelor sau sistemelor de protecţie defecte, precum şi suprasolicitarea circuitelor de prize, iluminat şi forţă este interzisă;
Art.39. Executarea instalaţiilor electrice sau de paratrăznet se va face cu respectarea prevederilor normativelor specifice; întreţinerea, repararea sau modificarea instalaţiilor electrice şi de paratrăznet se vor efectua numai de către persoane autorizate şi cu respectarea termenelor prevăzute de normativele specifice;
Art.40.  Instalaţiile electrice vor avea o execuţie corespunzătoare, în funcţie de gradul de protecţie care trebuie asigurat şi al naturii elementelor de construcţie ale spaţiului respectiv;
Art.41.  La montarea conductorilor aerieni, izolatorii se vor fixa pe suporturi incombustibile; nu se vor folosi ca suporţi arborii.

ADĂPOSTURI DE ANIMALE
Art.42. Intrarea în grajduri sau alte adăposturi de animale şi păsări cu lumânări, chibrituri aprinse, sau lămpi de iluminat cu flacără liberă este interzisă;
Art.43.  Depozitarea materialelor inflamabile în spaţiile de adăpostire a animalelor şi păsărilor este strict interzisă;
Art.44.  De regulă, iluminarea adăposturilor de animale se face natural; iluminatul electric al acestor spaţii se va utiliza cu respectarea condiţiilor specifice pentru asemenea situaţii; în cazul iluminatului electric, nu este permisă folosirea instalaţiilor improvizate sau cu defecţiuni; instalaţia electrică va avea o execuţie corespunzătoare în funcţie de natura elementelor de construcţie ale spaţiului respectiv; în lipsa iluminatului electric, se admite folosirea în grajduri a felinarelor numai în timpul cât se desfăşoară activităţi în interior;
Art.45.  În grajduri şi adăposturi-fânare este interzis fumatul şi utilizarea focului deschis, cu desăvârşire;
Art.46.  De regulă, adăposturile animalelor nu se încălzesc; în cazul folosirii unor mijloace de încălzire, alimentarea acestora se va face din exterior.

DEPOZITE DE FURAJE ŞI MAGAZII DE CEREALE
Art.47.  Amplasarea depozitelor de furaje şi alte plante se face la distanţe de siguranţă; distanţa de siguranţă este de 25-30 m, faţă de coşurile de fum ale construcţiilor învecinate, prin care pot ieşi scântei şi particule aprinse. Terenurile destinate pentru depozitare vor fi curăţate de vegetaţia din jur;
Art.48.  Nu se recomandă depozitarea furajelor în apropierea reţelelor electrice, căilor ferate sau drumuri publice la o distanţă, măsurată pe orizontală, mai mică de 40 m, respectiv 25-30 m;
Art.49.  Utilizarea focului deschis, fumatul, iluminatul cu flacără liberă şi aruncarea cenuşei fierbinţi sunt interzise în apropierea depozitelor de furaje, la o distanţă mai mică de 25-30 m;
Art.50.  Se interzice jocul copiilor cu focul şi lăsarea lor fără supraveghere în apropierea depozitelor de furaje;
Art.51.  Se interzice depozitarea furajelor sau cerealelor cu umiditate ridicată, deoarece prezintă pericol de încălzire şi autoaprindere şi se va urmări în permanenţă ca temperatura să nu depăşească limitele admise;
Art.52.  În aceste spaţii sunt interzise fumatul şi executarea lucrărilor de sudură electrică sau oxiacetilenică şi a oricăror lucrări cu foc deschis, precum şi depozitarea unor materiale sau substanţe uşor inflamabile sau care prezintă pericol de explozie.

ALTE PREVEDERI PENTRU ANEXE GOSPODĂREŞTI ŞI DEPENDINŢE
Art.53. Este interzis a se amplasa şi folosi cuptoare, afumători, maşini de gătit sau bucătării de vară provizorii în aer liber, lângă casele de locuit, în apropierea grajdurilor şi magaziilor executate din elemente de construcţie din materiale combustibile şi a altor materiale sau substanţe combustibile (lemn, hârtie, textile, carton asfaltat, bitum, ulei etc.), la o distanţă mai mică de 10 m;
Art.54.  Este interzis a se scoate burlane de metal pe fereastră sau sub streaşină, fără să fie izolate de părţile combustibile ale construcţiei;
Art.55. – Utilizarea oricăror maşini şi aparatelor de orice fel se va face cu respectarea strictă a instrucţiunilor date de producător.
Art.56. Este interzis a se mânui şi transporta buteliile de gaze lichefiate, fără luarea măsurilor de protecţie împotriva lovirii, căderii şi deformării lor. Buteliile de aragaz nu se vor folosi fără regulator de presiune, cu garnituri deteriorate, cu furtunul de cauciuc ce prezintă porozităţi, crăpături sau lărgiri la capete sau fără coliere metalice de strângere;
Art.57.  Buteliile de aragaz nu se vor păstra în apropierea surselor de căldură sau sub acţiunea directă a razelor solare şi nu vor fi culcate; distanţa dintre butelie şi aparat trebuie să fie de minim 1 m, iar faţă de surse de căldură cu flacără deschisă, de cel puţin 2 m;
Art.58.  Încercarea etanşeităţii nu se face cu flacără deschisă; verificarea se execută numai cu emulsie de săpun şi apă.  Aprinderea focului în cazul folosirii gazelor lichefiate se face respectând principiul „gaz pe flacără”;
Art.59.  Se interzice utilizarea recipientelor neomologate sau defecte şi transvazarea improvizată sau neautorizată a gazelor petroliere lichefiate dintr-un recipient în altul;
Art.60.  Lămpile de gătit şi de iluminat cu petrol trebuie să fie în stare bună, rezervorul să nu prezinte fisuri şi să nu aibă scurgeri. Umplerea rezervoarelor se va efectua numai când lămpile sunt stinse;
Art.61. Introducerea conductorilor electrici fără ştecher în priză sau legarea direct în tablourile electrice sau aparent în dozele de ramificaţie nu este permisă;
Art.62.  Lăsarea în funcţiune fără supraveghere a oricărui fel de aparat electric: televizor, radio, fier de călcat, reşou, radiator etc., nu este permisă. Fierul de călcat va fi aşezat în timpul folosirii, pe suport de sârmă, din cărămidă sau alte material incombustibile;
Art.63.  Copiii nu trebuie lăsaţi fără supraveghere în încăperi în care se află maşini de gătit, aparate electrice sau alte aparate de uz casnic în funcţiune.

FOCUL DESCHIS ŞI FUMATUL
Art.64.  Utilizarea focului deschis în locuri cu pericol de incendiu, fără respectarea distanţelor de siguranţă, sau pe timp de vânt şi lăsarea lui fără supraveghere sunt interzise;
Art.65.  Trebuie înlăturat cu desăvârşire accesul copiilor la chibrituri, brichete, lumânări sau alte asemenea surse de foc;
Art.66.  Prepararea hranei prin utilizarea focului deschis în gospodăriile populaţiei se face numai în locuri amenajate, la distanţe de siguranţă, încât să nu permită propagarea focului, la construcţii, depozite, culturi agricole, păduri, plantaţii sau alte vecinătăţi;
Art.67.  Utilizarea focului deschis în diferite scopuri, precum şi arderea resturilor vegetale, gunoaielor, deşeurilor şi altor materiale combustibile, se admite numai în locuri special amenajate, ori pe terenuri pregătite, cu luarea măsurilor ce se impun pentru împiedicarea propagării focului la vecinătăţi, asigurându-se supravegherea permanentă a arderii, precum şi stingerea jarului după terminarea activităţii. În asemenea condiţii se va asigura o distanţă minimă de 10 m faţă de materiale combustibile (lemn, hârtie, textile etc.,) şi de 40 m faţă de locuri cu pericol de explozie;
Art.68.  Fumatul este interzis, de regulă, în toate locurile unde nu se admite folosirea focului deschis; locurile de fumat se pot amenaja la 10 m faţă de locurile în care există materiale solide combustibile (lemn, textile, hârtie, etc), 40 m faţă de locurile în care există pericol de explozie şi 50 m faţă de culturile de cereale păioase în perioada coacerii şi recoltării sau în zonele împădurite.
   *În interiorul instituțiilor publice este interzis fumatul.

CONSTRUCŢII DE LOCUIT
Art.69.Proprietari ai imobilelor de locuit au următoarele obligaţii:
a) să desfăşoare activităţi de informare şi instruire pentru cunoaşterea regulilor şi măsurilor de prevenire şi stingere a incendiilor;
b) să stabilească şi să asigure pe baza normelor de dotare necesarul de mijloace tehnice de prevenire şi stingere a incendiilor;
c) să controleze existenţa şi starea mijloacelor de stingere a incendiilor şi să urmărească menţinerea în stare de funcţionare a acestora;
d) să dispună măsuri pentru remedierea de îndată a tuturor deficienţelor constatate cu privire la dotarea clădirilor, precum şi la construcţii şi instalaţii de natură să provoace incendii, a căror remedieri intră, potrivit legii, în obligaţiile asociaţiilor.
Art.70.  Conducerea asociaţiei trebuie să interzică:
a) realizarea oricărui tip de amenajări sau depozitarea în casele de scări, a materialelor de orice fel care conduc la reducerea gabaritului sau blocarea căilor de acces şi de evacuare;
b) depozitarea substanţelor cu pericol de incendiu în poduri, subsoluri, garaje sau în case de scări din clădirile de locuit;
c) utilizarea focului deschis în poduri şi subsoluri fără luarea măsurilor de prevenire şi stingere a incendiilor corespunzătoare, conform dispoziţiilor generale emise de organele abilitate de lege referitoare la acest domeniu;
d) schimbarea destinaţiei sau modificarea construcţiilor şi instalaţiilor utilitare, de către persoane fizice şi juridice neautorizate;
e) executarea lucrărilor de verificare, întreţinere şi reparaţii, la instalaţiile utilitare, de către personae neautorizate sau fără respectarea prevederilor legale;
f) blocarea accesului şi circulaţiei autospecialelor de intervenţie în zonele de locuit sau la sursele de alimentare cu apă (hidranţi stradali, bazine etc.);
g) exploatarea sistemelor, aparatelor, echipamentelor şi instalaţiilor utilitare (de alimentare cu energie electrică, de alimentare cu apă, de încălzire, de gaze, de ventilaţie, de paratrăznet, etc.) cu defecţiuni, suprasolicitate, cu improvizaţii, după caz, sau fără protecţii corespunzătoare faţă de materialele sau substanţele combustibile din spaţiul în care sunt utilizate;
h) păstrarea în locuinţe a carburanţilor sau a altor lichide inflamabile în cantităţi mai mari decât necesarul pentru uzul casnic normal şi obişnuit sau păstrarea lor în ambalaje (vase) necorespunzătoare.

REGULI ŞI MĂSURI DE APARARE IMPOTRIVA INCENDIILOR LA
CONSTRUCŢIILE CU FUNCŢIONALITĂŢI MULTIPLE
Art.71.  La executarea construcţiilor cu funcţionalităţi multiple se ţine cont de rezistenţa structurilor superioare;
Art.72.  Fiecare funcţiune civilă (publică) distinctă se separă de restul construcţiei prin pereţi şi planşee corespunzătoare în funcţie de riscul de incendiu şi densitatea sarcinii termice;
Art.73.  Prin conformarea construcţiei se va urmări dispunerea distinctă a funcţiunilor cu risc mare de incendiu, separându-se cu elemente de construcţie rezistente la foc corespunzătoare densităţii sarcinii termice din spaţiile respective, astfel încât să nu pună în pericol alte funcţiuni civile (publice) adiacente sau construcţia;
Art.74.  Funcţiuni civile  (publice) cu risc mare de incendiu nu trebuie dispuse sub spaţii cu aglomerări de persoane iar, în cazul în care acesta nu este posibilă, cu justificare tehnică, se vor asigura măsuri de protecţie compensatorii corespunzătoare;
Art.75.  Funcţiunile civile (publice) dispuse în construcţie se separă între ele şi faţă de căile commune de circulaţie şi evacuare, prin elemente rezistente la foc, corespunzător destinaţiilor şi tipurilor de clădire;
Art.76.  Prin dispunerea, alcătuirea şi realizarea elementelor despărţitoare se va asigura limitarea propagării focului şi a fumului la spaţiile adiacente şi se va împiedica propagarea uşoară a focului şi fumului;
Art.77.  Construcţiile cu funcţiuni mixte civile (publice) pot avea căi de evacuare comune tuturor funcţiunilor civile (publice) din clădire;
Art.78. Instalaţiile utilitare aferente vor respecta prevederile reglementărilor tehnice de specialitate, corespunzător destinaţiilor şi riscurilor de incendiu etc;
Art.79. Construcţiile cu funcţiuni multiple vor avea asigurate căi de acces, intervenţie şi salvare, astfel distribuite, alcătuite, marcate, echipate şi realizate încât să permită evacuarea şi intervenţia uşoară în caz de incendiu;
Art.80.  Construcţiile cu funcţiuni multiple se dotează cu mijloace de primă intervenţie corespunzătoare destinaţiei şi clasei de incendiu, potrivit normelor de dotare;
Art.81.  Construcţiile cu funcţiuni multiple se echipează cu instalaţii de semnalizare şi stingere a incendiilor, conform reglementărilor tehnice de specialitate.

REGULI ŞI MĂSURI DE APARARE IMPOTRIVA INCENDIILOR LA
EFECTUAREA LUCRĂRILOR AGRICOLE CU RISC DE INCENDIU
Art.82.  Maşinile, tractoarele, combinele de recoltat şi celelalte maşini agricole, precum şi
autovehiculele de transport ce se vor folosi la recoltarea cerealelor, vor fi verificate tehnic de personae autorizate înlăturându-se toate defecţiunile care ar putea cauza incendii;
Art.83.  Autovehiculele care se utilizează în perioada de recoltare, vor fi pregătite în mod special de către deţinătorii, conform normelor specifice şi instrucţiunilor producătorului;
Art.84.  Pentru a fi admise la lucrările de recoltare a cerealelor maşinile de orice fel trebuie să îndeplinească următoarele condiţii:
a) sistemele de aprindere, de alimentare, carburaţie şi de distribuţie să fie perfect reglate pentru a preveni explozii false, însoţite de eliminarea de scântei sau gaze în stare arzândă;
b) rezervoarele cu combustibil şi întreaga instalaţie de alimentare cu carburanţi să fie etanşă, fără pierderi de carburanţi;
c) instalaţiile electrice să aibă toate conexiunile bine fixate, conductoarele şi siguranţele să fie dimensionate corespunzător, acumulatorul să fie bine fixat, fişele montate corect, capacul delcoului să fie fără crăpături, iar condensatorul în perfectă stare de funcţionare;
d) ţevile de eşapament de la tractoare să fie prevăzute cu dispozitive de reţinere a scânteilor(parascântei) omologate;
e) se va curăţa de funingine toba de eşapament;
f) şoferii vor fi instruiţi în mod special, pentru a cunoaşte pericolele de incendiu, măsurile de prevenire şi de combatere, mânuirea stingătoarelor de incendiu;
g) toate tractoarele, autocombinele şi autovehiculele vor fi dotate cu stingătoare cu praf şi CO2 în stare de funcţionare, conform instrucţiunilor tehnice specifice şi cele emise de producători;
Art.85.  În perioada coacerii şi până la terminarea recoltării cerealelor, se va interzice fumatul, iluminatul cu flacără deschisă sau folosirea sub orice formă a focului deschis în lanuri, pe arii, pe mirişti; locurile pentru fumat nu se vor amplasa la o distanţă mai mică de 50 m faţă de culturile de cereale păioase în perioada coacerii şi recoltării şi faţă de locurile de depozitare a paielor, iar faţă de depozitele şi punctele de alimentare cu combustibil, la o distanţă mai mică de 40 m; în aceste locuri se vor instala tăbliţe cu inscripţia „FUMATUL OPRIT”.
Art.86.  La efectuarea secerişului şi la recoltarea cu combina în lan, se vor respecta următoarele reguli: 
a)lucrările vor începe prin izolarea lanurilor faţă de drumurile, masivele păduroase, şi căile ferate cu care se mărgineşte prin crearea unor fâşii paralele arate; 
b)paiele şi cerealele boabe rezultate de la recoltare fiind evacuate în afara fâşiei; 
c)lăţimea fâşiei de izolare va fi faţă de drumuri şi massive păduroase de 20 m, iar faţă de calea ferată de 30 m.

REGULI ŞI MĂSURI DE APARARE IMPOTRIVA INCENDIILOR LA
DESFĂŞURAREA ACTIVITĂŢILOR SPECIFICE
ÎN ZONA FONDULUI FORESTIER
Art.87.  Autoritatea silvică şi deţinătorul de păduri proprietate privată au obligaţia să asigure prevenirea şi stingerea incendiilor la fondul forestier;
 Art.88.  Persoanele fizice şi juridice care desfăşoară diferite activităţi în zonele cu vegetaţie forestieră sau în apropierea acestora au obligaţia să respecte în orice împrejurare prevederile normelor specifice din domeniu, precum şi dispoziţiile emise de organele de abilitate, privind lucrările cu foc deschis, fumatul, arderea resturilor vegetale sau de altă natură, precum şi regulile pentru perioadele caniculare sau secetoase.


REGULI ŞI MĂSURI DE APARARE IMPOTRIVA INCENDIILOR LA
ORGANIZAREA ŞI DESFĂŞURAREA UNOR ACTIVITĂŢI ÎN AER LIBER,
CARE PRESUPUN PREZENŢA UNUI NUMĂR MARE DE PERSOANE
Art.89.  La organizarea unor activităţi publice în aer liber întreceri sportive, manifestaţii, mitinguri, spectacole, festivaluri, sărbători tradiţionale sau religioase se vor avea în vedere următoarele:
a) organizatorul activităţii va respecta condiţiile impuse de către deţinătorul terenului, stabilite pe bază de contract sau convenţie;
b) în cazul întrecerilor sportive, manifestaţiilor revendicative, a mitingurilor, organizatorul va interzice participanţilor utilizarea unor materiale sau substanţe care prezintă pericol de incendiu (artificii, alte substanţe piroforice, mijloace incendiare etc.) şi va asigura respectarea prevederilor legale din domeniu;
c) în cazul în care din motive artistice sunt necesare utilizarea unor substanţe piroforice sau de alt fel care presupun focul deschis se vor respecta prevederile legale; de asemenea în privinţa fumatului se va respecta aceeaşi reglementare; totodată utilizarea artificiilor, substanţelor piroforice etc. se va face cu respectarea regulilor tehnice specifice din domeniu precum şi a instrucţiunilor date de producător;
d) în toate situaţiile, scenele se vor amenaja în spaţiu deschis, cu cel puţin două posibilităţi de acces;
e) instalaţiile electrice vor fi executate numai de personal autorizat şi cu respectarea strictă a prevederilor legale;
f) organizatorul va numi persoane instruite cu sarcini de supraveghere a tuturor activităţilor care pot conduce la incendii, precum şi pentru stingerea acestora; dacă nu poate executa această activitate va încheia contracte sau convenţii cu persoane calificate în acest sens.
Art.90.  La organizarea unor târguri, bâlciuri, oboare, pieţe etc. se vor respecta următoarele măsuri:
a) delimitarea locurilor destinate diverselor activităţi ce se desfăşoară în perimetrul târgului (comercializare animale, cereale, bunuri de consum, scândură şi materiale de construcţie etc);
b) interzicerea utilizării focului deschis pe timpul desfăşurării activităţii în târguri şi pieţe;
c) asigurarea şi menţinerea în permanenţă a căilor de acces, circulaţie şi de intervenţie în caz de incendiu;
d) organizatorul va asigura un pichet de incendiu cu mijloace şi materiale de primă intervenţie corespunzătoare riscului de incendiu;
e) stabilirea de către organizatorul sau administratorul activităţii a modului de anunţare a incendiilor la serviciile de pompieri;
f) târgurile pentru comercializarea autovehiculelor se vor amplasa la distanţe de siguranţă faţă de vecinătăţi.

REGULI ŞI MĂSURI APARARE IMPOTRIVA INCENDIILOR LA
UNITĂŢILE DE ÎNVĂŢĂMÂNT
Art.91. Căile de evacuare şi salvare din unităţile de învăţământ (coridoare, scări, ieşiri) trebuie să fie permanent utilizabile, iar lăţimea acestora nu trebuie îngustată prin amplasarea de automate pentru sucuri, dulapuri, etc. De acest lucru se va ţine seama şi la pregătirea şi realizarea festivităţilor şcolare, serbărilor organizate de clase şi altor manifestări extraşcolare
Art.92. Funcţionarea sistemului de alarmare trebuie verificată în afara orelor de învăţământ. Semnalul de alarmare trebuie să fie cunoscut de către profesori şi elevi. Se recomandă, pregătirea şi a altor echipamente de alarmare de rezervă (de exemplu: clopoţel, megafon, etc.).
Art.93.  Mijloacele de stingere, Stingătoare,  hidranţi, etc.  trebuie să fie permanent accesibile şi în stare de funcţionare.
Art.94. Clasele cu copii cu handicap locomotor şi clasele I trebuie amplasate pe cât posibil la parter. Dacă acest lucru nu este realizabil, se vor alege pentru aceşti elevi clasele din care calea de evacuare până în exterior este cea mai scurtă.
Art.95. La parter, în locul cel mai vizibil (în apropierea intrării) se va amplasa dosarul cuprinzând planul general al şcolii şi planurile pe etaje, pe care se vor desena căile de evacuare şi salvare, echipamentele de alarmare, stingătoarele si hidranţii, precum şi alte instalaţii tehnice de protecţie (de exemplu, sisteme de evacuare a fumului, instalaţii de ventilaţie, etc.).
Art.96. Fiecare şcoală trebuie să-şi elaboreze propriul plan de alarmare şi evacuare. Acesta cuprinde măsurile organizatorice care trebuie luate în caz de pericol. Lista cu numerele de telefon unde, în caz de urgenţă, se pot apela: serviciul public al pompierilor civili din localitate, pompierii militari, serviciul de ambulanţă şi alte servicii publice trebuie să fie amplasată lângă fiecare telefon din şcoală.
Art.97. În prima săptămână de curs a anului şcolar toţi elevii vor fi instruiţi cu privire la comportamentul pe care trebuie să-l aibă în caz de incendiu. Pe parcursul anului şcolar, în cadrul orelor speciale, în baza programei de învăţământ, elevilor li se vor transmite cunoştinţele generale în domeniul apărării împotriva incendiilor. În fiecare sală de clasă se vor afişa instrucţiunile pe care elevii şi profesorii trebuie să le cunoască şi să le urmeze în cazul declanşării alarmei de evacuare.
Art.98. Profesorii au rolul de ai instrui pe elevi în ceea ce priveşte pregătirea generală în domeniul apărării împotriva incendiilor, cunoaşterea planului de alarmare şi evacuare şi a comportamentului pe care trebuie să-l aibă în caz de incendiu. La predarea acestor cursuri pot participa şi pompierii militari şi civili.
Art.99. După instruire, cel târziu în a doua săptămână de curs din anul şcolar, trebuie să aibă loc primul exerciţiu de alarmare de evacuare. Exerciţiul de alarmare şi evacuare se execută în condiţiile cele mai dificile (de exemplu: unele coridoare şi/sau casa scării pline de fum). Elevii trebuie informaţi corect cu privire la comportamentul pe care trebuie să-l aibă în caz de incendiu şi anumite pericole la care pot fi supuşi (de exemplu: să se deplaseze cât mai aproape de podea în încăperile cu fum; semnificaţia uşilor închise ca protecţie contra propagării fumului şi căldurii; stingerea focului de pe hainele incendiate cu o altă haină sau prin rostogolire pe podea, interzicerea utilizării liftului în caz de incendiu).

REGULI ŞI MĂSURI DE APARARE IMPOTRIVA INCENDIILOR LA
CONSTRUCŢII PENTRU CULTURĂ
Art.100.  Toate construcţiile de cultură se vor realiza cu respectarea prevederilor normelor tehnicede proiectare şi realizarea construcţiilor privind protecţia la acţiunea focului;
Art.101.  Instalaţiile electrice, sanitare, de încălzire, ventilaţie, telecomunicaţii şi paratrăznet se vor realizaconform prevederilor normativelor specifice în vigoare:
Art.102.  Căile de acces, de evacuare şi de intervenţie şi pasajele se vor menţine în permanenţă libere, practicabile şi curate;
Art.103. Dotarea cu mijloace tehnice de intervenţie se va efectua cu respectarea normelor de dotare specifice, asigurându-se respectarea prevederilor legale
Art.104.  La expoziții și muzee  amplasarea standurilor, vitrinelor şi panourilor se va face astfel încât căile de evacuare şi de circulaţie a publicului să fie în permanenţă libere;
Art.105.  Circuitul vizitatorilor va fi indicat prin săgeţi, începând cu uşa de intrare în sălile de expunere până la ieşire, circulaţia vizitatorilor va fi dirijată de către personalul de supraveghere;
Art.106.  Încălzirea sălilor de expunere se va face prin instalaţii de încălzire centrală, de condiţionare a aerului, iar în cazul că nu este posibil, numai prin sobe cu acumulare de căldură;
Art.107.  Depozitarea obiectelor de artă ale muzeelor se va face în următoarele condiţii:
a) încăperile folosite numai în scopul păstrării şi depozitării documentelor muzeale vor fi separate prin pereţi şi uşi antifoc;
b) la aşezarea rafturilor în depozite se vor lăsa culoare de acces care în permanenţă trebuie să fie libere;
c) corpurile de iluminat vor fi prevăzute cu capace de protecţie.
Art.108.  Amplasarea depozitelor de arhivă şi ale bibliotecilor se face, de regulă, la nivelele inferioare ale construcţiilor, exceptând subsolurile sau demisolurile;
Art.109. Se interzice amenajarea depozitelor bibliotecilor şi arhivelor în următoarele situaţii:
a) în apropierea magaziilor cu substanţe combustibile ori explozive;
b) în mansardele, podurile, subsolurile şi demisolurile clădirilor;
c) în construcţii provizorii sau cele executate din materiale combustibile.
Art.110. La biblioteci și arhive se vor respecta următoarele reguli:
a) încăperile destinate pentru săli de lectură, camere de lucru, cercetare, conservare etc. trebuie să fie separate de spaţiile de depozitare a arhivei şi a fondului special al bibliotecilor prin elemente incombustibile rezistente la foc;
b) prin pereţii depozitelor, bibliotecilor şi arhivelor se interzice trecerea conductelor de gaze combustibile, a coşurilor şi canalelor de fum;
c) între corpurile de iluminat electrice cu incandescenţă şi materialele combustibile trebuie să asigure o distanţă de cel puţin 50 cm; pentru spaţii care adăpostesc mai mult de 100 m liniari de rafturi, circuitul pentru iluminat se acţionează din exteriorul spaţiilor respective; corpurile de iluminat vor avea capace de protecţie ;
d) rafturile, fişetele, dulapurile, rastelele etc. trebuie să fie confecţionate din material incombustibile; cele combustibile se vor ignifuga conform prevederilor normativelor în vigoare;
Art.111.  În interiorul sălilor de lectură şi arhivelor se interzice:
a) folosirea focului deschis şi fumatului;
b) depozitarea lichidelor combustibile;
c) existenţa prizelor şi a tablourilor electrice;
Art.112. La  discoteci și baruri se vor respecta următoarele:
a) Pe căile de evacuare a persoanelor, finisajele trebuie să fie, de regulă, incombustibile. Se admit pardoseli din lemn, mochete şi finisaje din folii de maximum 2 mm lipite pe suport incombustibil;
b) În holurile de acces, se admite placarea cu lemn a pereţilor incombustibili luându-se măsuri necesare de protecţie (tratare cu substanţe ignifuge);
c) Tavanele false, placările, tratamentele fonice şi termice, precum şi finisajele combustibile vor fi astfel montate şi protejate faţă de corpurile de iluminat, aparate electrice şi alte surse de încălzire, încât să nu fie posibilă aprinderea lor;
d) Nu se vor utiliza abajururi combustibile la iluminatul semiobscur din discoteci şi săli de dans;
e) În cazul folosirii pentru iluminatul local a lumânărilor se vor lua măsuri de protecţie a acestora faţă de materialele combustibile prin suporturi incombustibile; suporturile vor fi fixate pentru a nu fi răsturnate la posibile manevre;
f)  În sălile unde este permis fumatul, se vor prevedea scrumiere pe fiecare masă, iar pentru sălile de dans acestea se vor amplasa la minimum 1,5 m de perdele, draperii etc.;
g) Se va asigura deschiderea uşoară a uşilor, în sensul fluxului de evacuare;
h)  Pe căile de evacuare nu se admit uşi false sau placate cu oglinzi.
Art.113. La  cămine culturale se vor respecta următoarele:
a) Folosirea instalaţiilor electrice se va face după programul stabilit de către conducerea instituţiilor împreună cu personalul autorizat sau calificat;
b) Acţionarea aparatelor electrice se va face numai de către electricienii de serviciu, neaducându-se nici un fel de improvizaţii la instalaţii;
c) După terminarea spectacolelor şi repetiţiilor, instalaţia electrică se va scoate de sub tensiune, cu excepţia circuitelor care alimentează circuitul obişnuit strict necesar şi cel de siguranţă;
d) Toate corpurile de iluminat din scenă vor fi prevăzute cu carcase de protecţie; corpurile de iluminat din scenă vor fi amplasate la o distanţă de 1 m faţă de perdele, decoruri, recuzită;
e) În sălile de spectacol nu vor fi introduse scaune suplimentare; în acestea nu se permite accesul unui număr de persoane mai mare decât capacitatea stabilită şi declarată;
f) Covoarele folosite în săli, holuri, foaiere, scări, etc. vor fi bine fixate pe pardoseală pentru a nu împiedica evacuarea spectatorilor;
g) În timpul spectacolelor uşile interioare şi exterioare de pe traseul de evacuare vor fi descuiate; ele trebuie să se deschidă spre exterior prin simpla apăsare pe mânerul de deschidere;
h) Deasupra uşilor de ieşire din sălile de spectacole se instalează corpuri de iluminat cu inscripţia„IEŞIRE”, alimentate prin circuitele iluminatului de siguranţă;

REGULI ŞI MĂSURI DE APARARE IMPOTRIVA INCENDIILOR LA
CONSTRUCŢIILE DE CULT: BISERICI, MÂNĂSTIRI, SCHITURI, CASE DE RUGĂCIUNE ŞI ALTE CONSTRUCŢII DE CULT.
Art.114. În aceste spaţii se vor asigura următoarele:
a) cu prilejul serviciilor religioase se va pune în vedere participanţilor respectarea strictă a măsurilor de protecţie privind utilizarea lumânărilor sau a altor obiecte cu flacără liberă sau foc deschis;
b) interzicerea accesului participanţilor în incintă peste capacitatea bisericii;
c) amplasarea unor suporturi metalice pentru depunerea lumânărilor aprinse la o distanţă corespunzătoare de elementele combustibile din interiorul bisericilor;
d) la terminarea slujbei religioase lumânările stinse se vor colecta în afara bisericii, în locuri special amenajate;
e) supravegherea permanentă, de către o persoană anume desemnată, a locurilor în care se utilizează focul deschis şi a sobelor; exploatarea sistemelor de încălzire pe toată durata funcţionării lor; exploatarea sistemelor de încălzire se va efectua cu respectarea prevederilor legale;
f) interzicerea depozitării materialelor inflamabile ori combustibile în poduri şi balcoane ori amenajarea unor spaţii necorespunzătoare pentru păstrarea lor; 
g) instalaţiile electrice, de paratrăznet şi aparatele electrice de uz obişnuit se vor realiza şi exploata cu respectarea prevederilor legale;
h) dotarea lăcaşurilor de cult cu mijloace de detecţie, de semnalizare sau de stingere a incendiilor se va executa în conformitate cu normele de dotare specific;
i) marcarea vizibilă a ieşirilor şi stabilirea modului de evacuare a persoanelor în caz de pericol, pentru evitarea producerii de accidente în rândul acestora.

REGULI ŞI MĂSURI DE APARARE IMPOTRIVA INCENDIILOR LA
BAZELE  SPORTIVE
Art.115.  La organizarea şi desfăşurarea întrecerilor sportive în aer liber organizatorul va asigura respectarea prevederilor legale, astfel:
a) Exploatarea instalaţiilor utilitare ale arenelor de sport ale stadioanelor, ale sălilor de sport se va face cu respectarea prevederilor specifice din domeniu; 
b) Accesul publicului se va limita strict la capacitatea proiectată pentru arena sportivă (stadion sau sală de sport);
c) Se vor respecta cu stricteţe regulile şi măsurile privind anunţarea, alarmarea, evacuarea şi intervenţia specifice acestui tip de construcţii.

REGULI ŞI MĂSURI DE P.S.I. LA STRUCTURI DE PRIMIRE ŞI
ALIMENTAŢIE PUBLICĂ
Art.116.  La hoteluri, indiferent de capacitate se interzice:
a) construirea de anexe provizorii (magazii, şoproane, chioşcuri etc.) lângă hoteluri sau vile;
b) depozitarea combustibililor solizi (lemne, cărbune) şi a ambalajelor la mai puţin de 20 m de orice structură de primire;
c) utilizarea pentru încălzit a aparatelor electrice (calorifer cu ulei, radiatoare, radianţi) precum şi a celor care folosesc gazele drept combustibil fără respectarea normelor tehnice specifice din domeniu;
d) folosirea podurilor clădirilor în scopul depozitării materialelor combustibile sau întrebuinţării ca spălătorii, ateliere, magazii.
Art.117.  Elementele de construcţie din materiale combustibile se vor proteja prin ignifugare,
conform normativelor tehnice specifice;
Art.118. În camerele de hotel, pe partea interioară a uşilor se va afişa schiţa cu traseul de evacuare a turiştilor (spre ieşirea principală şi cea de serviciu);
Art.119.  Personalul unităţii va fi instruit asupra modului în care se va face alarmarea, anunţarea, orientarea şi evacuarea persoanelor spre ieşire, precum şi asupra modului de folosire a mijloacelor tehnice de intervenţie;
Art.120.  Alarmarea şi anunţarea în caz de incendiu se va face în aşa fel încât să nu producă panică în rândul turiştilor, independent pe fiecare nivel;
Art.121. Amplasarea campingurilor se va face cu avizul organelor administrative, silvice, agricole, etc. pe raza cărora urmează a fi amplasate, asigurându-se totodată mijloacele şi materialele iniţiale, necesare preîntâmpinării şi stingerii incendiilor. Suprafaţa campingurilor va fi delimitată prin împrejmuire. În păduri, campingurile se vor amplasa în spaţii deschise, respectându-se distanţele care să nu prezinte pericol de incendiu, marcându-se cu indicatoare de avertizare corespunzătoare;
Art.122.  La cazarea în căsuţe, cabane din lemn se interzice:
a) depozitarea materialelor combustibile în apropierea căsuţelor;
b) pozarea instalaţiilor electrice direct pe materiale combustibile şi exploatarea acestora cu improvizaţii; folosirea siguranţelor electrice necalibrate, suprasolicitarea instalaţiei electrice;
c) utilizarea pentru încălzire a aparatelor electrice (radiatoare, calorifere cu ulei, radianţi) precum şi a celor care folosesc gazele drept combustibil;
d) fumatul în interiorul cabanelor sau vilelor pentru cazare;
e) parcarea autovehiculelor lângă căsuţele de cazare.
Art.123.  În unităţile de alimentaţie publică se interzice cu desăvârşire:
a) folosirea focului deschis, a maşinilor de gătit, a aparatelor electrice de orice fel, fără o supraveghere permanentă;
b) introducerea recipienţilor care pot provoca explozii şi a lichidelor combustibile în spaţiile de depozitare;
c) curăţirea pardoselilor din spaţiile de producţie sau de deservire cu produse petroliere;
d) blocarea căilor de acces şi evacuare sau a uşilor de pe aceste trasee, precum şi reducerea gabaritelor acestora;
e) colectarea resturilor de ţigări în cutii de carton..
Art.124.  În bucătării şi laboratoare se interzice:
a) utilizarea maşinilor de gătit, a plitelor de orice fel, fără respectarea indicaţiilor producătorului;
b) manevrarea necorespunzătoare a vaselor de gătit care să conducă la deversarea unor produse uşor combustibile;
c) stingerea cu apă a unor începuturi de incendiu la vasele cu grăsimi sau uleiuri;
d) curăţirea hotelor maşinilor de gătit prin ardere.

REGULI ŞI MĂSURI DE APARARE IMPOTRIVA INCENDIILOR LA
PARCAJE ÎN INTERIORUL LOCALITĂŢII
Art.125.  Autorizarea executării construcţiilor care, prin destinaţie, necesită spaţii de parcare se emite numai dacă există posibilitatea realizării acestora în afara domeniului public.
Art.126. Suprafaţa parcajelor se determină în funcţie de destinaţia şi capacitatea construcţiilor, de categoria localităţii în care sunt amplasate acestea conform normativelor specifice îndomeniu.
Art.127. Pentru construcţiile care înglobează spaţii cu diferite destinaţii, pentru care există norme diferite de dimensionare a parcajelor, vor fi luate în considerare cele care prevăd un număr mai mare de locuri de parcare.

REGULI ŞI MĂSURI DE APARARE IMPOTRIVA INCENDIILOR LA
CIRCULAŢIA ŞI PARCAREA MIJLOACELOR AUTO PENTRU
TRANSPORTUL MATERIALELOR PERICULOASE
Art.128. Mijloacele auto pentru transportul materialelor periculoase, clasificate astfel conform legii, pot circula pe drumurile publice numai dacă sunt omologate pentru clasele de periculozitate a materialelor respective şi echipate cu mijloace adecvate pentru stingerea incendiilor.
Art.129. Traseele şi programele admise pentru circulaţia mijloacelor auto care transportă mărfuri periculoase, locurile în care se permite staţionarea sau parcarea acestora, precum şi condiţiile privind amenajarea şi dotarea acestora cu mijloace p.s.i. se stabilesc prin reglementări specifice şi dispoziţii emise de agentul economic transportator cu avizul organelor abilitate de lege.
Art.130.  Parcarea sau gararea mijloacelor auto pentru transportul materialelor periculoase în parcaje sau garaje publice ori în apropierea clădirilor publice şi de locuit este strict interzisă;
Art.131.  Platformele de parcare se întreţin în perfectă stare de curăţenie, aruncarea pe acestea a
bumbacului, câlţilor sau cârpelor îmbibate cu ulei şi produse combustibile este interzisă.
Art.132. Este interzisă parcarea pe platformă a autocamioanelor care prezintă scurgeri de combustibil din instalaţia de alimentare.
Art.133. Este interzisă introducerea pe platformă a autovehiculelor:
a) încărcate cu material exploziv, inflamabil sau combustibil;
b) cu rezervor de combustibil fără capac sau fisurat;
c) cu toba de eşapament sau instalaţia electrică defectă.



REGULI ŞI MĂSURI DE APARARE IMPOTRIVA INCENDIILOR LA
ÎNTREPRINDERI MICI ŞI MIJLOCII
Art.134. Conducătorii întreprinderilor mici şi mijlocii au următoarele obligaţii:
a) organizează, potrivit dispoziţiilor legale şi a competenţei stabilite, activitatea de apărare împotriva incendiilor în unitatea pe care o conduce;
b) asigură fondurile necesare pentru aprovizionarea cu materiale şi mijloace tehnice de p.s.i
c) organizează şi asigură instruirea întregului personal din subordine privind cunoaşterea şi respectarea normelor de p.s.i., execută periodic exerciţii de alarmare;
d) asigură dotarea, conform normelor, a tuturor locurilor de muncă conform normelor cu mijloace de stingere;
e) au obligaţia de a stabili pe teritoriul unităţii locurile în care utilizarea focului deschis şi fumatul sunt restricţionate sau interzise.
Art.135. Toate instalaţiile utilitare (electrice, de gaze, de paratrăznet etc.) trebuie proiectate, executate şi exploatate, verificate, întreţinute şi reparate cu respectarea normativelor şi a altor prescripţii tehnice specifice în vigoare, ale căror prevederi se aplică în completarea prezentelor norme;
Art.136.  Toate lucrările în legătură cu aceste instalaţii se vor executa numai de personal calificat şi autorizat.

REGULI ŞI MĂSURI DE APĂRARE ÎMPOTRIVA INCENDIILOR
SPECIFICE PUNCTELOR DE DISTRIBUŢIE A BUTELIILOR CU G.P.L.
Art. 137. Punctele de desfacere a buteliilor cu GPL se modulează pentru următoarele capacităţi de stocare: 
- până la 250 kg de GPL; 
- între 250-750 kg GPL; 
- între 750-1250 kg GPL. 
Art. 138. Punctele de desfacere a buteliilor se pot organiza în: 
a) şoproane metalice închise perimetral cu plasă de sârmă; 
b) rastele metalice acoperite. Â
 În interiorul şoproanelor, buteliile se pot stivui în poziţie verticală, cu robinetul în sus, pe maximum două rânduri suprapuse, cele pline şi pe cel mult trei rânduri cele goale. 
Buteliile de tipodimensiuni diferite vor fi stivuite separat, pentru a se asigura stabilitatea stivelor. Stivuirea buteliilor în şoproane se va realiza de regulă pe latura dinspre NORD. 
Se pot organiza puncte de desfacere având stocat un număr diferit de butelii, cu condiţia de a nu depăşi capacităţile modulate şi maxim 1250 kg GPL. 
În rastele, buteliile pline şi cele goale se pot dispune împreună numai pe două rânduri, cu robinetele în sus. 
Punctele de desfacere a buteliilor cu GPL, organizate în rastele sau şoproane, se amplasează faţă de vecinătăţi astfel încât să respecte distanţele minime prevăzute de N.P. 018/1997. 
Punctele de desfacere a buteliilor se amplasează pe terenuri cât mai orizontale (panta maximă admisă 3°%). Panta nu trebuie să conducă scăpările de GPL spre surse de foc sau să fie orientată pe direcţia vântului dominant. 
Pe distanţa de 3 m faţă de punctul de desfacere a buteliilor, nu se vor afla materiale, iar terenul din acest spaţiu se acoperă cu nisip sau se sapă periodic. 
Art. 139. În staţiile de distribuţie a carburanţilor la autovehicule (benzinării), se pot amplasa puncte de desfacere a buteliilor, organizate în rastele acoperite, dispuse astfel încât să se respecte distanţele minime prevăzute de norme. 
Zonele "Ex" ale punctelor de desfacere a buteliilor nu vor coincide cu cele ale benzinăriilor (guri de vizitare, de alimentare, aerisire, pompe de distribuţie, etc.). 
Se pot organiza puncte de desfacere a buteliilor portabile cu GPL, în rastele, fără a depăşi cantitatea totală de 500 kg GPL, lângă garduri din beton sau zidărie existente, pline şi etanşe, cu înălţimea minim 1,8 m şi rezistenţa la foc de cel puţin 60 min.. 
Punctele de desfacere a buteliilor organizate în rastele, cu maxim 500 kg GPL, se pot amplasa şi lângă zidurile pline şi etanşe rezistente la foc ale construcţiilor, cu excepţia celor având destinaţii sociale, culturale, învăţământ, săli aglomerate şi clădiri înalte.
Şoproanele vor avea structură metalică, dimensionată conform reglementărilor în vigoare şi funcţional conform cantităţilor de GPL ce urmează a fi stocate. Ele vor fi fixate pe platformele din beton, cu strat exterior antiscântei, ce va depăşi conturul şoproanelor cu 20 cm. 
Şoproanele vor fi închise perimetral cu plasă de sârmă cu ochiuri de maxim 5 cm (5) Fiecare şopron va fi prevăzut cu uşă de acces de 1,0 x 2,1 m. cu toc, din profil metalic. Jumătatea inferioară a uşii va fi realizată din plasă de sârmă, iar cea superioară din tablă, pentru a permite inscripţionări de avertizare-interzicere, necesare. Suprafeţele de contact ale uşii cu tocul se vor proteja cu materiale care nu produc scântei la lovire. Uşa va fi prevăzută cu încuietoare. Rastelele de desfacere a buteliilor sunt structuri metalice sudate, care permit stocarea pe două rânduri a buteliilor. 
Pentru a satisface cerinţele de mai sus, rastelele sunt închise lateral prin fâşii de tablă, care au şi rolul de a proteja butelii împotriva razelor solare. 
Rastelele se fixează pe sol împotriva răsturnării şi pe una din laturi se prevăd cu uşi pentru introducerea şi preluarea buteliilor. Uşile vor dispune de încuietori. 
Şoproanele şi rastelele vor fi acoperite cu tablă, plană sau cutată, prinsă în puncte de sudură. Structurile metalice ale punctelor de desfacere a buteliilor (şoproane sau rastele) se vor lega la pământ. 
Pe uşile punctelor de desfacere, la şoproane şi pe fâşiile de tablă la rastele, se vor realiza inscripţionări privind produsul depozitat, pericolul creat. De asemenea, se vor monta indicatoare de avertizare şi interzicere a fumatului şi focului deschis în zonă. 
Punctele de desfacere a buteliilor se dotează cu minimum 2 stingătoare cu praf şi C02 tip P6. Stingătoarele se vor monta în exteriorul punctelor de desfacere, astfel încât să fie uşor accesibile. Pentru alarmare în cazul unor situaţii periculoase la punctele de desfacere, se vor prevedea dispozitive adecvate. Acestea vor fi folosite pentru a anunţa scăpări periculoase de gaze, care implică evacuarea persoanelor din zonă şi stingerea focurilor din vecinătatea punctului de desfacere a buteliilor sau pentru alertare în caz de incendii. 
Atunci când punctul de desfacere a buteliilor este amenajat pe un loc neîmprejmuit, se prevede un gard incombustibil de minim 1,8 m înălţime, prevăzut cu poartă de acces şi asigurată cu sisteme de încuiere. Pentru punctele de desfacere a buteliilor prevăzute în spaţii împrejmuite, nu se prevăd alte garduri. 
Amplasarea punctelor de desfacere a buteliilor, nu trebuie să împiedice sau să primejduiască ieşirile în caz de incendii, din clădirile aflate în aceeaşi curte sau în vecinătate. Punctele de desfacere a buteliilor portabile, organizate în rastele şi şoproane, se amplasează faţă de vecinătăţi, astfel încât să se respecte distanţele minime din tabelul de mai jos: Distanţa în m. pentru puncte de desfacere care stochează (kg. GPL).
Art. 140.
	Nr. crt.
	Construcţii, indiferent de gradul de rezistenţă la foc pentru funcţiuni
	Distanţa în m. pentru puncte de desfacere care stochează (kg. GPL)

	
	
	până la 250 
	între 250- 750 
	între 750 1250

	1
	Construcţii, indiferent de gradul de rezistenţă la foc pentru funcţiuni
	
	
	

	
	Locuinte
	5
	8
	10

	
	Social administrative
	5
	8
	10

	
	De productie
	7
	10
	15




	Nr. crt.
	Construcţii, indiferent de gradul de rezistenţă la foc pentru funcţiuni
	Distanţa în m. pentru puncte de desfacere care stochează (kg. GPL)

	
	
	până la 250 
	între 250- 750 
	între 750 1250

	2
	Construcţii, indiferent de gradul de rezistenţă la foc pentru funcţiuni
	
	
	

	
	Publice, școli, spitale, muzee, cluburi, săli aglomerate, clădiri înalte şi foarte înalte)
	15
	20
	30

	
	magazine de produse combustibile şi incombustibile
	6
	8
	10

	
	Construcţii sub nivelul terenului Goluri în pereţi (uşi, ferestre)
	4
	5
	6

	
	Ateliere, garaje, remize CF, centrale şi puncte termice, posturi de transformare şi distribuţie electrică
	6
	8
	10

	
	Linii electrice aeriene (H=înălţimea stâlpului)
	1,5 H

	
	Marginea carosabilului străzilor şi drumurilor
	5
	8
	10

	
	Limita terenului (gardul)
	4
	5



Art. 141. Descărcarea buteliilor pline din mijlocul de transport amenajat corespunzător, va începe numai după oprirea motorului, asigurarea mijlocului de transport cu frână de siguranţă, în prezenţa conducătorului auto sau a delegatului care îl însoţeşte. 
Buteliile se descarcă manual, bucată cu bucată, cu mare atenţie, pentru a putea verifica dacă fiecare butelie: - are eticheta de control/garanţie sau sigiliul staţiei de îmbuteliere; - are capacul de protecţie montat şi operabil, astfel încât, prin demontare să se poată realiza celelalte controale; - are robinetul închis; - are montată piuliţa înfundată din plastic; - are termenul de verificare periodică ISCIR; - nu prezintă urme de striviri sau deformări, care s-ar fi putut produce pe timpul transportului; - nu prezintă scăpări de gaze detectabile de operatori şi în nici un caz nu vor controla scăpările cu flacără. 
Buteliile care nu satisfac aceste condiţii nu vor fi acceptate la punctul de desfacere, fiind returnate cu acelaşi mijloc de transport la staţia de îmbuteliere. 
Etanşeitatea buteliei se verifică în faţa cumpărătorului cu emulsie de apă şi săpun remontându-se capacul de protecţie. 
Consumatorilor noi, li se înmânează instrucţiunile de utilizare a GPL. 
Buteliile goale vor fi aduse la punctele de desfacere cu robinetele închise, curate şi cu capacele de protecţie montate. 
Art. 142. In punctele de desfacere temperatura buteliilor nu trebuie să depăşească 40°C. La exploatarea punctelor de desfacere a buteliilor se vor respecta: 
a) în interiorul punctelor de desfacere şi pe o distantă de 3 m în jurul lor, se interzice depozitarea oricăror obiecte sau materiale, combustibile sau incombustibile; 
b) în interiorul punctelor de desfacere şi pe o distanţă de 10 m în jurul acestora, se interzice depozitarea buteliilor cu alte gaze şi a unor ambalaje cu produse petroliere lichide; se exceptează stingătoarele cu C02 şi praf din dotare; 
c) se interzice fumatul şi efectuarea lucrărilor cu foc deschis la mai puţin de 10 m de punctele de desfacere; 
d) se interzice distribuirea buteliilor pe timpul nopţii, dacă punctul de desfacere nu este prevăzut cu instalaţie de iluminat corespunzătoare;
e) se interzice orice intervenţie la butelii în centrul de desfacere, ca de exemplu: repararea robinetelor; înlocuirea robinetelor; transvazarea conţinutului buteliilor; controlul încărcării buteliilor prin deschiderea robinetului; reparaţii la corpul sau fusta buteliei şi orice intervenţii care ar putea produce scântei; 
f) se interzice oprirea autovehiculelor şi desfăşurarea oricărei activităţi nespecifice la mai puţin de 5 m de punctul de desfacere. 
Art. 143. În cazul producerii unui incendiu în vecinătate, se anunţă imediat serviciul voluntar pentru situaţii de urgenţă şi pompierii, se intervine pentru stingerea incendiului, se stropesc buteliile cu apă şi se evacuează într-un loc ferit de radiaţiile termice ale incendiului. 
Intervenţia la buteliile din punctul de desfacere se va efectua numai sub controlul proprietarului. La fiecare punct de desfacere a buteliilor se asigură: - Fişe de instruire individuală a personalului de operare angajat în domeniul situaţiilor de urgenţă; - Instrucţiuni specifice de operare şi desfacere a buteliilor.
SISTEME ŞI SURSE DE ALIMENTARE CU APĂ
Art.144. Sursele de alimentare cu apă a autospecialelor de intervenţie sunt de regulă sursele artificiale (bazine, hidranţi, fântâni etc.). În localităţile în care nu există reţele de hidranţi exteriori autorităţile administraţiei publice locale au obligaţia să amenajeze surse de alimentare cu apă din surse naturale – din lacuri, râuri, bălţi - minim 2 de fiecare sat.
Art.145.  La alimentarea din lacuri, râuri şi bălţi se vor asigura următoarele:
a) rampe special amenajate şi astfel întreţinute încât să poată fi utilizate în orice anotimp;
b) în locul în care se execută alimentarea, adâncimea lacului, râului sau bălţii să fie minimum 50 cm., pentru a acoperi sorbul;
c) fundul lacului, râului sau bălţii să fie pietros sau nisipos, iar dacă este acoperit cu mâl sau alge, sorbul va fi introdus într-un coş de nuiele şi aşezat pe un postament de scândură.

SISTEMUL DE COMUNICARE, ANUNŢARE ŞI ALARMARE
Art.146.  Pentru anunţarea incendiilor pe întreg teritoriul localităţilor, se vor instala mijloace de
semnalizare (acustică – sirenă, clopot, biserică) mijloace care să asigure mobilizarea locuitorilor, salariaţilor şi a serviciului public de pompieri civili. Sistemul de alarmare trebuie să asigure recepţionarea semnalului de alarmare în toate punctele încare, în condiţiile normale se pot afla persoane, ţinând cont şi de zgomotul existent în aceea zonă.
Art.147.  În funcţie de necesitate, de categoria de importanţă a construcţiilor, de nivelul riscului de incendiu se prevăd următoarele instalaţii de semnalizare şi alarmare ale incendiilor:
a) instalaţii de detectare automată a incendiilor;
b) instalaţii de anunţare a incendiilor la serviciul public pentru situaţii de urgenţă;
c) instalaţii de alarmare a membrilor serviciului;
d) instalaţii de avertizare a oamenilor asupra pericolului.
Art.148. Cetăţenii, respectiv salariaţii vor fi instruiţi pentru a cunoaşte mijloacele de alarmare şi semnalizare în caz de incendiu, codul de semnale stabilit şi modul de anunţare.
Art.149.  Sistemele de alarmare, avertizare şi anunţare a incendiilor pot avea legături simple, duble sau triple.
 În compunerea acestora se folosesc următoarele mijloace:
- sonerii obişnuite sau polarizante;
- sirene, hupe, şi alte mijloace de avertizare sonoră;
- telefoane directe, cap la cap, conectate la centrala telefonică a obiectivului ori la central urbană;
- staţii radio, telefon fix, mobil sau portabil;
- instalaţii de alarmare şi de semnalizare a incendiilor;
- semnalizarea intrării în funcţiune a instalaţiilor automate de stingere, ori alte semnalizări optice;
- staţii de radio amplificare sau de radioficare;
- interfoane;
- televiziune în circuit închis.

CĂI  DE ACCES ȘI DE INTERVENŢIE
Art.150.  Căile de acces şi de circulaţie la construcţiile şi instalaţiile de orice categorie trebuie astfel stabilite, dimensionate, realizate, dispuse, alcătuite şi marcate astfel încât să asigure evacuarea persoanelor, precum şi circulaţia şi orientarea rapidă a forţelor de intervenţie.
Art.151.  Asigurarea accesului şi a circulaţiei autospecialelor de intervenţie în incintele agenţilor economici şi ale instalaţiilor tehnologice, în zonele locuite, precum şi în localităţi este obligatory conform reglementărilor tehnice;
Art.152.  Căile de acces şi de circulaţie se dimensionează potrivit reglementărilor tehnice pentru autovehiculele destinate traficului de tip greu, asigurând accesul autospecialelor de intervenţie în orice zonă a localității și în orice perioadă a anului;
Art.153. Organizarea şi amenajarea căilor de acces pentru autospecialele de intervenţie la sursele de alimentare cu apă în caz de incendiu şi asigurarea folosirii acestora în orice anotimp, constituie o măsură de siguranţă obligatorie.

REŢELE DE ALIMENTARE CU APĂ ÎN CAZ DE INCENDIU
Art.154.  Construcţiile şi instalaţiile industriale, construcţiile civile, centrele populate trebuie să aibă asigurată alimentarea cu apă pentru stingerea din exterior a incendiilor, prin reţele de hidranţi exteriori, bazine, rezervoare în sistem combinat şi se realizează la:
a) construcţii închise de importanţă excepţională şi deosebite (A şi B), indiferent de volum;
b) construcţii şi ansambluri de construcţii civile cu mai mult de 2 niveluri şi volum construit mai mare de 5000 m.c.;
c) clădiri înalte, foarte înalte şi construcţii cu săli aglomerate;
d) construcţii subterane civile, de producţie, depozitare, parcaje şi garaje;
e) construcţii de producţie sau depozite cu volum mai mare de 5000 m.c.;
f) depozite deschise pentru materiale şi substanţe combustibile, cu aria mai mare de 2000 m.p.;
g) depozite cu stive înalte (peste 4 m înălţime);
Art.155.  Asigurarea instalaţiilor de stingere a incendiilor din exterior nu este obligatorie la construcţiile amplasate izolat (la mai mult de 500 m de zone construite) şi care nu sunt echipate cu instalaţii de alimentare cu apă, precum şi la incinte izolate de producţie sau depozitare cu arii sub 2000 m. p. şi care au construcţii de maximum 2 niveluri; în asemenea situaţii se recomandă asigurarea posibilităţilor de alimentare cu apă a pompelor mobile de intervenţie din surse naturale învecinate (râuri, lacuri, fântâni) sau din bazine.
Art.156. Hidranţii exteriori trebuie să permită deservirea punctelor sau obiectivelor ce trebuie protejate, considerând raza de acţiune a hidranţilor în raport cu lungimea furtunului:
a) maximum 120 m la reţelele la care presiunea asigură lucrul direct de la hidrant;
b) 150 m în cazul folosirii motopompelor şi 200 m în cazul folosirii autopompelor.
Art.157.  Hidranţii interiori şi exteriori vor fi menţinuţi permanent în stare de funcţionare scop în care  se verifică:
a) modul de manevrare a robinetelor;
b) starea furtunului să fie corespunzătoare astfel încât să nu cedeze la pornirea apei;
c) accesul la hidranţi să fie permanent liber.
La hidranţii exteriori se va verifica în plus:
a) starea tehnică a cutiilor de protecţie;
b) gradul de etanşeitate a garniturilor;
c) existenţa indicatoarelor de poziţie.
Art.158. Hidranţii interiori şi exteriori vor fi dotaţi cu accesoriile şi materialele necesare în caz de incendiu conform normativelor în vigoare.

ACTIVITATEA INSTRUCTIV-EDUCATIVĂ ŞI DE INFORMARE PUBLICĂ ÎN
DOMENIUL PREVENIRII ŞI STINGERII INCENDIILOR
Art.159.  Activitatea instructiv-educativă şi de informare publică în domeniul prevenirii şi stingerii incendiilor este o componentă principală a educaţiei populaţiei pe linia cunoaşterii şi respectării normelor de prevenirea şi stingere a incendiilor şi de popularizare permanentă a acestora;
Art.160.  Prin activitatea instructiv-educativă şi de informare publică în domeniul prevenirii şi stingerii incendiilor se înţelege acţiunea permanentă desfăşurată de factorii cu atribuţiuni pe această linie privind iniţierea în rândul populaţiei a unor activităţi de cunoaştere şi aplicare în practică a normelor şi normativelor din domeniul apărării împotriva incendiilor, înlăturarea efectelor negative ale calamităţilor naturale sau catastrofelor;
Art.161. La nivelul localittății activitatea instructiv-educativă şi de informare publică în domeniul prevenirii şi stingerii incendiilor se desfăşoară sub directa coordonare a primarului localităţii, iar de îndeplinirea efectivă a sarcinilor pe această linie răspund persoanele împuternicite de acesta (cadrele tehnice cu atribuţiuni în domeniu, șeful și membrii SVSU);
Art.162. La instituţiile şi agenţii economici de pe teritoriul localității, activitatea instructiv-educativă şi de informare publică în domeniul prevenirii şi stingerii incendiilor se organizează şi se desfăşoară pe baza dispoziţiei (deciziei) conducătorilor acestora; modul concret de desfăşurare a activităţii de instruire în domeniul p.s.i., procedurile, baza materială şi documentară sunt prevăzute în dispoziţiile de specialitate. 
Art.163. În funcţie de situaţia concretă existentă şi de posibilităţile proprii de finanţare, consiliul local îşi va asigura dotarea cu materiale şi mijloacele necesare unei bune desfăşurări a activităţii instructiveducativă şi de informare publică în domeniul prevenirii şi stingerii incendiilor (mijloace audio-video, informatice etc.) care să sprijine desfăşurarea unei activităţi permanente pe această linie.
Art.164.  O parte din fondurile alocate de Consiliul Local activităţii instructiv-educative şi de informare publică în domeniul prevenirii şi stingerii incendiilor pot fi utilizate, conform legii, pentru organizarea şi desfăşurarea concursurilor profesionale ale pompierilor, ale concursurilor de elevi şi cadeţi „Prietenii Pompierilor” şi pentru premierea acestora.

DISPOZIŢII FINALE
Art.165.  Controlul asupra modului de aplicare a prevederilor legale privind apărarea împotriva incendiilor se exercită, potrivit legii, de către primar, personalul compartimentului de prevenire din cadrul serviciului pentru situaţii de urgenţă, precum şi de alte persoane prevăzute de lege;
Art.166.  În activitatea de control privind modul de aplicare a prevederilor legale în domeniu, personalul stabilit  în condiţiile legii şi cu respectarea dispoziţiilor legale, are dreptul:
a) să intre în orice incintă a unităţii economice, a instituţiilor publice ori private, a organizaţiilor social-politice;
b) să intre în locuinţa persoanelor fizice, la solicitarea sau cu consimţământul acestora; în cazul în care se impune înlăturarea unui pericol iminent de incendiu asupra vieţii, integrităţii fizice sau bunurilor unor persoane, consimţământul nu este necesar;
c) să preia pentru verificare planurile clădirilor din administrarea autorităţilor publice, instituţiilor, agenţilor economici şi persoanelor fizice;
d) să propună sistarea lucrărilor de construcţii, sau oprirea funcţionării sau utilizării uneiconstrucţii;
e) să solicite de la persoanele fizice şi juridice orice date, informaţii şi documente necesare îndeplinirii atribuţiunilor legale.
Art.167. Constatarea contravenţiilor şi aplicarea sancţiunilor prevăzute de actele normative în vigoare din domeniul prevenirii şi stingerii incendiilor, se face de personalul, anume desemnat, potrivit legii.



